
Záverečné preteky do vrchu určili svojho celkového víťaza sezóny 2026
Orechová Potôň, 12. október 2026 – Záverečné podujatie oficiálnych majstrovstiev Slovenska pretekov automobilov do vrchu pod názvom HILL CLIMB RACE SLOVAKIA RING prinieslo svojich víťazov. Absolútnym majstrom Slovenska sezóny 2026 sa stal Martin Juhás z tímu Aries Racing.
Na dvojpreteky medzinárodných majstrovstiev Slovenska, majstrovstiev Slovenska historických automobilov do vrchu, Slovenského kopcového pohára a Toyota Yaris GR Cupu a Slovenskej trofeje historických automobilov pravidelnosti sa prihlásilo 40 účastníkov, prevažne zo Slovenska. 
Prvý súťažný deň sa niesol v duchu slnečného, ale spočiatku ráno chladného počasia. Počas narastajúcich teplôt ovzdušia ako aj samotnej dráhy sa časy počas jednotlivých jázd postupne zlepšovali a vyvrcholili počas ostrých súťažných jázd. Účastníci mali  k dispozícii celkovo 8 jázd – 4 tréningové a 4 súťažné.
Najrýchlejším jazdcom prvého súťažného dňa a tiež v rámci medzinárodných majstrovstiev Slovenska (MMSR) sa spomedzi všetkých zúčastnených stal Martin Juhás z Aries Racing tímu na monoposte LOLA B03/51. Trať dlhú 3200m vo svojej prvej súťažnej jazde zdolal za 1min 18,657s. Druhým v poradí bol Matej Homola z BRP Motorsport tímu na Hyundai i30N TCR, tretí skončil Michal Žiak na Škode FABIA.
V rámci TOYOTA YARIS GR CUPU si v sobotu aj nedeľu najlepšie počínal Jakub Vojtko, ktorý zvíťazil v oboch pretekoch rovnako pred Jakubom Kutlíkom a tretím Nicolasom Vojtkom.
V druhých pretekoch MMSR obsadil prvú priečku Martin Juhás z Aries Racing tímu na monoposte LOLA B03/51. Druhé miesto obsadil Mojmír Čambal na Norma M 20 a tretí skončil Matej Homola z  BRP Motorsport tímu na Hyundai i30N TCR.
V triede historikov si prvenstvo počas prvých pretekov vybojoval Marcel Beník jazdiaci na Lucchini SN 89/90 pred bratom Tomášom Beníkom na Ryenard Lotuse a treťom Milošom Zmeškalom na Ralt 032. V druhých nedeľných pretekoch si poradie bratia Beníkovci na prvých dvoch miestach vymenili, tretí skončil František Kmeť na Renault Emolli FRE 97.
V rámci Slovenského kopcového pohára boli v celkovom hodnotení oboch pretekov najrýchlejšími Robert Kováč na Fiate Punto HGT, nasledovali ho Tomáš Naňo na Opel Corsa Rally6 a Tomáš Koiš rovnako na Opel Corsa Rally6.
Pozornosť divákov a verejnosti pútala aj účasť známeho okruhového pretekára Mateja Homolu, ktorý časť seriálu pretekov automobilov do vrchu pre zdravotný stav neabsolvoval a záverečné kolo na SLOVAKIA RINGU bolo jeho len druhým účinkovaním v tejto sezóne. Jeho návrat do súťažného kolotoča však nemohol byť lepší – korunoval ho hneď dvomi víťazstvami vo svojej triede (3a), ako aj v kategórii dvojkoliek. 
Podujatie bolo prístupné aj pre divákov s voľným vstupom na otvorené tribúny, ako aj do paddocku s pretekárskymi autami.
Viac informácií a kompletné výsledky všetkých kategórií sú dostupné na web stránke:
https://slovakiaring.sk/sk/hill-climb-race-slovakia-ring-2026 
***


Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť. 
SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový Malkia Park, útočisko pre exotické zvieratá, otvorený aj pre verejnosť.  Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové Slovenské motokárové centrum.

